text: Skolestart: Bilister husker selen, men træder for hårdt på speederen
  24 august 2017 kl. 15.52
  Bilisterne er blevet bedre til at have sig selv og børnene spændt fast, når de skal i skole. Men højre fod hviler stadig for tungt på speederen.
  Hele 409 kørte hurtigere end fart-grænsen på 50 km/t i byzone, da Syd- og Sønderjyllands Politi deltog i årets skolestarts-kampagne. Dertil kom 29, som kørte hurtigere end andre fartgrænser, som var skiltet ved skolerne.
  -Vi har heldigvis oplevet kontroller, hvor alle overholdt hastighedsbegrænsningen ved skolen, men der er alt for mange, som træder for hårdt på speederen. Hastighed er helt afgørende for, om du kan afværge, at et barn bliver kvæstet eller i værste fald dræbt, siger lederen af Syd- og Sønderjyllands Politis færdselsafdeling, vicepolitiinspektør Knud Reinholdt.
  Han glæder sig derimod over, at kun 11 blev noteret for ikke at have haft sikkerhedssele på eller ikke har haft børnene spændt fast.
  - Det kan skyldes, at moderne biler har en alarm, som går i gang, hvis ikke selerne er i brug, siger Knud Reinholdt.
  
  
  